Informácia
o výsledku kontroly plnenia úloh a ich aktualizácie,  vyplývajúcich z rozpracovania Programového vyhlásenia vlády SR na podmienky rezortu  Ministerstva financií Slovenskej republiky 
za rok 2001

I. Úvod

	Vláda SR uznesením  č. 565 z 30.6.1999 k “Správe o rozpracovaní  Programového vyhlásenia vlády SR do konkrétnych a termínovaných úloh na rok 1999 až 2002, vrátane odporúčaní a žiadostí NR SR uvedených v jej uznesení číslo 69 zo dňa 2.12.1998”, v bode B.2. uložila ministrom “zabezpečiť pravidelnú a dôslednú kontrolu plnenia úloh a ich aktualizácie, vyplývajúcich z rozpracovania Programového vyhlásenia vlády SR na  podmienky rezortu a o jej výsledku predkladať vláde informáciu” každoročne do konca roka.

	 Predkladaná informácia obsahuje vyhodnotenie plnenia úloh a  ich aktualizácie, vyplývajúcich z rozpracovania Programového vyhlásenia vlády SR (ďalej len “PVV SR”)    na podmienky rezortu Ministerstva financií SR (ďalej  len “MF SR”) splatných v roku 2001 a priebežne až do roku 2002.

	Podkladom pre vypracovanie predmetnej informácie boli závery kontrolných zistení odboru vnútornej kontroly Ministerstva financií SR a útvaru vnútornej kontroly Daňového riaditeľstva SR Banská Bystrica a vyhodnotenie plnenia úloh Colného riaditeľstva SR Bratislava za rok 2001.

II.	Vyhodnotenie plnenia úloh a ich aktualizácie, vyplývajúcich z rozpracovania Programového vyhlásenia vlády SR na MF SR

	V súlade s Plánom práce vlády SR na rok 1999 a Plánom hlavných úloh MF SR na rok 1999 predložilo MF SR na rokovanie vlády materiál "Konkretizácia zámerov Programového vyhlásenia vlády SR v aktualizácii stratégie finančnej politiky na r. 1999-2000 s výhľadom na rok 2001", ktorý vláda SR prerokovala 6.10.1999 a prijala k nemu uznesenie č. 857.          V bode B.2. uvedeného uznesenia vlády SR uložila ministerke financií SR aktualizovať stratégiu finančnej politiky pre strednodobý horizont, v termíne do 31. decembra 2001. Inštitút finančnej politiky MF SR (ďalej len “IFP”) v súlade s  “Plánom hlavných úloh MF SR na rok 2001” a podľa bodu 18.B.2. záverov 139. porady vedenia MF SR zo dňa 28.9.2001 predložil na rokovanie porady vedenia MF SR materiál “Finančná politika na roky 2002 - 2006”, ktorý je aktualizáciou stratégie finančnej politiky pre strednodobý horizont. Porada vedenia MF SR dňa 14.11.2001 uvedený materiál schválila. Po medzirezortnom pripomienkovom konaní bude dokument predložený na rokovanie Porady ekonomických ministrov a vlády SR v termíne      do 31.12.2001.

	Materiál "Aktualizácia rozpracovania Programového vyhlásenia vlády SR na roky 1999-2002 v rezorte MF SR" odsúhlasila v bode Ad 10.A. záverov 53. porada vedenia MF SR dňa 24.11.1999 s pripomienkami a uložila členom porady vedenia MF SR doplniť tabuľkovú prílohu materiálu o konkretizáciu úloh vyplývajúcich nielen z PVV SR, balíčka opatrení (uznesenie č. 90/27.1.1999), ale aj misie MMF, hodnotenia EK, ako aj Strednodobých priorít hospodárskej politiky. V bode B.2 záverov uložila riaditeľke IFP upraviť materiál "Aktualizácia rozpracovania Programového vyhlásenia vlády SR na roky 1999-2002 v rezorte Ministerstva financií SR" podľa podkladov predložených od členov porady vedenia MF SR      v termíne do 20.12.1999 a v bode B.3 záverov uložila členom porady vedenia MF SR priebežne spolupracovať  pri kontrole plnenia úloh a prípadnej aktualizácii PVV SR na roky 1999-2002   v rezorte MF SR. IFP  pripravoval na rokovanie porady vedenia MF SR a podľa požiadaviek vlády SR vyhodnotenia plnenia úloh vyplývajúcich z uvedeného materiálu a spolupracoval s orgánmi vnútornej aj vonkajšej kontroly pri kontrolách zameraných na plnenie úloh vyplývajúcich z PVV SR pre rezort MF SR.

	Kontrolou bolo zistené, že na základe “Plánu hlavných úloh MF SR na rok 2001” (úloha č. 12) riaditeľ Kancelárie ministra predložil na rokovanie porady vedenia MF SR materiál “Aktualizácia úloh Programového vyhlásenia vlády SR na rok 2001”. Podľa bodu Ad 4.A. záverov 114. porady vedenia konanej dňa 1.3.2001 predložený materiál bol schválený               s pripomienkami. V bode 4.B.1. uvedených záverov bolo riaditeľovi Kancelárie ministra uložené upraviť materiál podľa pripomienok porady vedenia a predložiť ho útvarom MF SR v termíne do 8.3.2001. Úloha bola splnená dňa 5.3.2001 zaslaním upraveného materiálu elektronickou poštou všetkým útvarom MF SR.

	Riaditeľ Kancelárie ministra v súlade s úlohami č. 33, 57 a 78 “Plánu hlavných úloh MF SR na rok 2001” predkladal na rokovanie porady vedenia MF SR odpočty plnenia úloh vyplývajúcich z rozpracovania PVV SR pre MF SR podľa jednotlivých sekcií nasledovne:
•	materiál č. 1831/2001-KM “Informácia o stave plnenia úloh Programového vyhlásenia vlády SR za I. štvrťrok 2001”. Podľa bodu Ad 3.A. záverov 120. porady vedenia MF SR konanej dňa 20.4.2001 bol predložený materiál vzatý na vedomie.
•	materiál č. 3548/2001-KM “Informácia o stave plnenia úloh Programového vyhlásenia vlády SR za II. štvrťrok 2001”. Podľa bodu Ad 9.A. záverov 131. porady vedenia MF SR konanej dňa 19.7.2001 bol predložený materiál vzatý na vedomie s pripomienkami. Podľa bodu 9.B.1. uvedených záverov bolo riaditeľovi Kancelárie ministra uložené upraviť informáciu podľa pripomienok porady vedenia a predložiť ju ako definitívnu príslušným útvarom MF SR v termíne do 15.8.2001. Úloha bola splnená dňa 1.8.2001, kedy bola definitívna verzia informácie predložená útvarom MF SR.
•	materiál č. 5224/2001-KM “Informácia o stave plnenia úloh Programového vyhlásenia vlády SR za III. štvrťrok 2001”. Podľa bodu Ad 12.A. záverov 141. porady vedenia MF SR konanej dňa 25.10.2001 bol predložený materiál vzatý na vedomie s pripomienkami. Podľa bodu 12.B.1. uvedených záverov bolo riaditeľovi Kancelárie ministra uložené upraviť materiál podľa pripomienok porady vedenia a predložiť ho ako definitívny príslušným útvarom MF SR v termíne do 2.11.2001. Materiál upravený v zmysle pripomienok porady vedenia bol v určenom termíne distribuovaný jednotlivým útvarom MF SR.

	Kontrolou bolo z vecného a časového hľadiska náhodným výberom posúdené plnenie úloh vyplývajúcich z rozpracovania PVV SR splatných v roku 2001 na MF SR. Za plnenie úloh boli zodpovední vedúci zamestnanci príslušných organizačných útvarov. 

Hodnotenie plnenia vybraných úloh  je spracované v nasledujúcej tabuľke: 
sekcia – útvar	Úlohy za sekciu – útvar celkom	Náhodným výberom kontrolované úlohy spolu	Plní sa priebežne	Splnené	Nesplnené úlohy z
 objektívnych dôvodov	
úlohy splatné v 
r. 2001 a priebežne 	
124
	
32	
16	
14	
2	
Inštitút finančnej politiky	14	3	1	2		
Útvar projektu štátnej pokladnice	5	2		1	1	
štátny tajomník	3	1	1			
Sekcia rozpočtová	22	3		3		
Sekcia európskej integrácie a medzinárodných vzťahov	10	2	2			
Sekcia finančného trhu	11	4	2	2		
Sekcia daňová a colná	34	5	3	2		
Sekcia legislatívna a majetkovoprávna	5	3		2	1	
Sekcia štátneho záverečného účtu, dlhu a účtovníctva	11	5	3	2		
Sekcia kontrolná	9	4	4			

	Podľa uvedenej výberovej vzorky kontrolovaných úloh vyplývajúcich pre MF SR z rozpracovania PVV SR je možné konštatovať, že z 32 náhodným výberom kontrolovaných úloh, z celkového počtu 124 úloh, bolo do výkonu kontroly splnených v stanovenom termíne 14 úloh, 2 úlohy neboli splnené v určenom termíne z objektívnych dôvodov a16 úloh sa plní priebežne.

III.	Vyhodnotenie  plnenia  úloh a  ich  aktualizácie,  vyplývajúcich z rozpracovania Programového vyhlásenia vlády SR v organizáciách rezortu MF SR 
	
	V rezorte MF SR mali úlohy vyplývajúce z PVV SR rozpracované na vlastné podmienky organizácie:
-	Daňové riaditeľstvo SR Banská Bystrica (ďalej len “DR SR”),
-	Colné riaditeľstvo SR Bratislava (ďalej len “CR SR”).
Daňové riaditeľstvo SR Banská Bystrica

	Útvar vnútornej kontroly DR SR vykonalo v novembri 2001 kontrolu plnenia úloh vyplývajúcich z PVV SR rozpracovaných na podmienky DR SR za rok 2001. Kontrolou bolo zistené:
	Počet	Splnené	Priebežne sa plní	
Kontrolované úlohy celkom	44	35	9	
metodika podávania informácií	19	19	-	
kontrola	7	7	-	
informatika	10	-	10	
financie	9	9	-	

	V kontrolovanom období DR SR prijaté úlohy splnilo v troch oblastiach, v jednej oblasti sú plnené priebežne. V oblasti metodiky podávania informácií boli zabezpečované školenia pre zamestnancov daňových úradov najmä k novelám daňových zákonov a k aktuálnym problémom v oblasti správy a kontroly daní,  vykonávaný metodický dohľad na pracoviskách DR SR a daňových úradoch pri riešení aktuálnych problémov, organizované konzultačné dni k podávaniu daňových priznaní. 
	V oblasti kontroly s cieľom zabezpečenia jednotnej aplikácie zákonov DR SR vypracovalo metodické usmernenia a pokyny, vzory dokumentov a odborné stanoviská k prijatým novelám daňových zákonov a k vybraným problémom v oblasti daní a účtovníctva.
	V oblasti informatiky boli úlohy etapovite rozpracované na obdobie rokov 2000 až 2002 s dôrazom najmä na vytvorenie adekvátnej údajovej základne súvisiacej so skvalitnením a dobudovaním komplexného a účinného daňového informačného systému, ktorý rieši problém kvality dát a transformáciu dát z minulých rokov na štandartnú úroveň. V rámci projektu EFEKT CD (v 1. etape prepojenie colného a daňového informačného systému), po jeho schválení Ministerstvom financií SR, bolo zabezpečené zavedenie projektu do reálnej prevádzky na piatich daňových úradoch. V realizačnej fáze je i vypracovanie analýzy väzieb daňového informačného systému (ďalej len “DIS”) na ostatné informačné systémy (prepojenie na kataster nehnuteľností, obchodný register a pod.). V rámci zvýšenia úrovne spolupráce s daňovými subjektami a zlepšenia informovanosti je prioritou zriadenie WEB stránky, ktorá je v súčasnosti prevádzkovaná len na dočasnom serveri u externého prevádzkovateľa.          V roku 2001 sa uskutočnilo výberové konanie na dodávku hardvéru, softvéru a súvisiacich služieb a očakávané plnenie tejto dodávky je v roku 2002.

	V oblasti financií bol okrem iného vykonaný metodický dohľad so zameraním             na hospodárne vynakladanie prostriedkov štátneho rozpočtu (na 2 pracoviskách DR SR), kontroly vedenia pokladne a dochádzky (na 6 pracoviskách), kontroly vedenia agendy autoprevádzky a majetku (na 5 pracoviskách) a kontroly dodržiavania ustanovení zákona o správe majetku štátu (na 5 pracoviskách).

Colné riaditeľstvo SR Bratislava

	Z preloženého vyhodnotenia plnenia úloh Colnej správy Slovenskej republiky                z “Aktualizácie úloh Colnej správy SR vyplývajúcich z Programového vyhlásenia vlády SR   na rok 2001” vyplynulo, že v tomto období plnilo Colné riaditeľstvo SR (ďalej len “CR SR”)      14 úloh, prevažne dlhodobého charakteru. Úlohy boli rozdelené do troch základných okruhov, a to nasledovne:
•	obmedziť rozsah tieňovej ekonomiky, daňových únikov a špekulácií – úlohy sa riešili priebežne s dôrazom na zefektívnenie spolupráce daňového a colného informačného systému (projekt EFEKT CD), na zintenzívnenie účasti colných orgánov v boji proti praniu špinavých peňazí, v boji proti drogám, colným podvodom, organizovanému zločinu, detskej pornografii a krádežiam motorových vozidiel, následnú kontrolu colných orgánov (1.12.2000 bolo na CR SR vytvorené oddelenie následných kontrol) a zintenzívnenie boja proti korupcii (na základe “Národného programu boja proti korupcii” bol vypracovaný “Akčný plán boja proti korupcii” a “Etický kódex colníka”). Výsledkom činnosti Inšpekcie generálneho riaditeľa CR SR boli zistené prípady nesplnenia si služobných povinností v colnom konaní, porušenia služobnej prísahy, nevykonania riadnej colnej kontroly a porušenia pracovnej disciplíny. Na základe uvedeného bolo podaných 62 trestných oznámení, z toho voči 14 colníkom bolo vznesené obvinenie. 
•	riešiť problémy komplexnej správy nepriamych daní colnými orgánmi – po schválení zákona NR SR č. 239/2001 Z. z. o spotrebnej dani z minerálnych olejov boli na úrovni colných úradov zriadené oddelenia správy nepriamych daní. V súčasnosti sa vytvára optimálna organizačná štruktúra,  vykonávajú sa špeciálne školenia zamestnancov a tiež sa realizuje rámcová zmluva na dodávku softvérového riešenia pre automatizáciu činností spojených so správou nepriamych daní.
•	colnú oblasť prioritne podriadiť prístupovému procesu do EÚ a rešpektovať záväzky vyplývajúce z WTO a CEFTA, účinnejšie využívať medzinárodné normy ochrany domáceho trhu – predstavuje kľúčovú úlohu dlhodobého charakteru v rozpracovaní PVV SR a plní sa priebežne v súlade s “Národným programom pre prijatie acquis communautaire”. Colná oblasť bola prioritne zameraná na predvstupovú stratégiu v procese štandardizácie nástrojov, na reformu a modernizáciu colnej správy tak, aby bola schopná uplatňovať v plnej miere úlohy colnej správy v podmienkach jednotného trhu Európskej únie (ďalej len “EÚ”). Úloha bola plnená v oblasti spoločnej poľnohospodárskej politiky, spolupráce na príprave ratifikácie Kjótskeho dohovoru, prípravy colného sadzobníka podľa záväzkov z WTO a Integrovanej tarify podľa záväzkov vyplývajúcich z CEFTA, zavádzania štandardov v oblasti automatizácie (CUSTOM BLUEPRINTS) do výkonu colnej služby spolu s projektom vytvorenia rozhrania so systémami EÚ. 
	Niektoré konkrétne úlohy približovania sa EÚ môžeme považovať za splnené. Národná rada SR dňa 22.5.2001 schválila s účinnosťou od 1.7.2001 nový colný zákon a tiež zákon o orgánoch štátnej správy v colníctve, ktoré predstavujú výsledok snahy Slovenskej republiky (ďalej len “SR”) o aproximáciu colnej legislatívy SR s legislatívou EÚ. S dôrazom na budúcu vonkajšiu hranicu SR a EÚ bola dobudovaná infraštruktúra hraničných priechodov s Ukrajinou za pomoci finančných prostriedkov PHARE. Colné riaditeľstvo SR taktiež spolupracovalo na návrhu už prijatého zákona NR SR                      č. 271/2001 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru s účinnosťou od 1.8.2001. 

IV. Záver

	Porovnaním stavu plnenia úloh z minulého roka a na základe kontrolných zistení   v roku 2001 je možné konštatovať, že rozhodnutím porady vedenia MF SR pravidelne štvrťročne predkladať na jej rokovanie odpočty plnenia úloh vyplývajúcich z rozpracovania PVV SR sa vytvorili vhodné podmienky nielen pre permanentné sledovanie stavu plnenia úloh vyplývajúcich z rozpracovania PVV SR, ale aj pre vykonávanie následnej kontroly plnenia týchto úloh.